**12.2. Direcția Generală Management Proiecte cu Finanțare Externă**

În conformitate cu atribuțiile stabilite prin Regulamentul de Organizare și Funcționare, activitatea Direcției Generale Management Proiecte cu Finanțare Externă (DGMPFE) se desfășoară pe două dimensiuni:

1. **Fonduri externe rambursabile**
* contractarea de finanțări rambursabile și de servicii conexe acestora și elaborarea primei Strategii de administrare a datoriei publice locale
* derularea și raportarea finanțărilor rambursabile și gestionarea procesului de evaluare semestrială a ratingului de credit al Municipiului București
1. **Fonduri externe nerambursabile**
* gestionarea procesului de identificare, promovare și aprobare a finanțărilor externe nerambursabile pentru proiectele Municipiului București, realizare management proiecte și urmărire post-implementare
1. **Fonduri externe rambursabile**

**1.1 Contractarea de finanțări rambursabile și de servicii conexe acestora** **și elaborarea primei strategii de administrare a datoriei publice locale**

1. **Asigurarea cadrului legal pentru achiziția de servicii care au ca obiect împrumuturi și de servicii financiare în legătură cu instrumente financiare, prin elaborare și aprobare de proceduri interne de achiziție**

Au fost elaborate și supuse aprobării Primarului General următoarele proceduri interne de achiziție:

* Procedura internă nr. 219/25.01.2018 pentru achiziția publică de servicii care au ca obiect împrumuturi care pot fi contractate de Municipiul București de la instituții de credit românești/străine și instituții financiare internaționale, indiferent dacă sunt sau nu în legătură cu emisiunea, vânzarea, cumpărarea ori transferul valorilor mobiliare sau al altor instrumente financiare;
* Procedura internă nr. 217/25.01.2018 pentru achiziția publică de servicii financiare în legătură cu emisiunea, vânzarea, cumpărarea sau transferul valorilor mobiliare ori al altor instrumente financiare.
1. **Demersuri pentru admitere obligațiuni municipale emise în anul 2015 în lista activelor eligibile B.N.R.**

În vederea pregătirii refinanțării datoriei publice locale provenite din emisiunea de obligațiuni realizată în anul 2015 și scadentă în anul 2018, s-au realizat demersuri pentru înscrierea în lista activelor eligibile pentru operațiunile Băncii Naționale a României a obligațiunilor municipale emise în 2015.

La data de 10 Aprilie 2018, Banca Națională a României a inclus în lista activelor eligibile pentru participarea la operațiunile de piață monetară și acordarea de facilități permanente emisiunile de obligațiuni ale Municipiului București emise în anul 2015 cu codurile ISIN ROPMBUDBL020, ROPMBUDBL038 și ROPMBUDBL046 scadente în 2020, 2022 respectiv 2025, fapt care a avut efecte pozitive asupra modului în care municipalitatea este percepută de către potențialii investitori și implicit asupra costurilor la care aceasta se poate finanța.

1. **Contractare finanțare rambursabilă sub formă de obligațiuni, în valoare de 555 milioane lei, având ca scop refinanțarea emisiunii de obligațiuni scadentă în tranșă unică la data de 4 Mai 2018, prin licitație competitivă cu încasarea de prime de emisiune în valoare de 2.807.431 Lei, care s-au constituit ca venituri ale bugetului local**

Consiliul General al Municipiului București, prin Hotărârea nr 624/19.12.2017, a aprobat refinanțarea emisiunii de obligațiuni a Municipiului în valoare de 555.000.000 lei scadentă în data de 04.05.2018.

Direcția Generală Management Proiecte cu Finanțare Externă a propus spre aprobare o soluție de refinanțare cu o emisiune de obligațiuni denominate în monedă națională, pentru eliminarea riscului valutar, cu cupon fix anual și maturitate de 10 ani pentru diminuarea riscului de dobândă. În motivarea propunerii s-au luat în considerare constrângerile legate de limita anuală de îndatorare, de lichiditatea de moment a pieței locale și de analiza avantajelor și dezavantajelor metodelor de refinanțare a tranșei de datorie publică scadentă in Mai 2018.

Soluția a fost aprobată de Primarul General prin Referatul de necesitate înregistrat cu nr. 247/29.01.2018, referat prin care s-a aprobat și achiziția publică de servicii financiare în legătură cu emiterea și vânzarea de obligațiuni destinate refinanțării emisiunii de obligațiuni municipale scadente la data de 4 Mai 2018, pentru o valoare estimată de 1.993.750 Lei, exclusiv TVA, valoare calculată ca medie a ofertelor indicative primite în procesul de consultare a pieței.

 Achiziția s-a desfășurat in conformitate cu ”Procedura internă nr. 217/25.01.2018 pentru achiziția publică de servicii financiare în legătură cu emisiunea, vânzarea, cumpărarea sau transferul valorilor mobiliare ori al altor instrumente financiare”.

 Ca urmare a negocierii între etape, introdusă de către DGMPFE în procedura internă nr. 217/25.01.2018 se remarca faptul ca s-au realizat economii de:

- **1.661.350 lei** la comisionul de intermediere

- **0,40% la cuponul maxim anual** ceea ce raportat la dimensiunea emisiunii generează economii de **2.200.000 lei anual respectiv 22.000.000 lei până la maturitatea acestora** pentru municipalitate.

 In urma analizei ofertelor îmbunătățite, Municipiul București a atribuit și semnat contractul de servicii nr. 311/13.03.2018 cu Asocierea Banca Comercială Română S.A., BRD – Groupe Société Générale S.A. și Raiffeisen Bank S.A.

În data de 17 aprilie 2018, a avut loc prezentarea detaliilor plasamentului într-o întâlnire care a avut loc la sediul Primăriei și care a fost prezidată de către Primarul General. La aceasta prezentare au fost invitați exclusiv investitorii instituționali calificați cărora li s-a adresat plasamentul. Au fost invitați reprezentanții a 45 investitori, Instituții Financiare Internaționale, Societăți de Asigurare, Societăți de Investiții Financiare, Fonduri de Pensii, Fonduri de Investiții și Instituții de credit care activează pe teritoriul României

Plasamentul a avut loc în data de 18 aprilie 2018. Obligațiunile au fost subscrise la prețuri diferite iar ofertele competitive au variat de la 102,052% pana la 100,000% din valoarea nominală. Emisiunea a fost **suprasubscrisă cu 284,02 milioane lei**, ceea ce demonstrează seriozitatea și atractivitatea pentru potențialii investitori a Municipiului București.

Suma totală încasată de Municipiul București în urma vânzării obligațiunilor a fost de 557.807.431 RON. În urma procesului de vânzare și alocare au rezultat **prime de emisiune în valoare de 2.807.431,00 lei** și un echivalent de dobândă de 5,53%.

Încasarea primelor de emisiune a reprezentat o premieră pentru o autoritate publică locală din România.

Obligațiunile au fost admise la tranzacționare pe piața reglementată la vedere administrată de Bursa de Valori București S.A. și pentru decontare la Clearstream Banking Luxembourg una dintre marile case de compensare-decontare şi registru din Europa ce oferă acces direct la obligațiunile tranzacţionate pe pieţele internaţionale.

În cursul lunii Mai 2018, Municipiul București a transmis către B.N.R. cererea privind includerea emisiunii de obligațiuni a Municipiului București din anul 2018 (cu scadență în 2028) în lista activelor eligibile pentru operațiunile Băncii Naționale a României, conform prevederilor Regulamentului BNR nr. 3/2016.

**Emisiunea pe scurt:**

|  |  |
| --- | --- |
| Data emisiunii: | 23 Aprilie 2018 |
| Data admiterii la tranzacționare | 26 Aprilie 2018 |
| Cod emisiune | PMB28 |
| Valoare nominală totală: | 555.000.000 Lei |
| Cupon anual fix: | 5,60% |
| Metodă vânzare: | Licitație competitivă cu preț multiplu |
| Suma încasată: | 557.807.431 Lei |
| Dobânda efectivă: | 5,53% |
| Venituri din prime de emisiune: | 2.807.431 Lei |
| Cheltuieli cu intermedierea: | 298.650 Lei |
| Venit net în 2018: *(zero cost)* | 2.508.781 lei |
| Primă de risc față de Titluri de Stat MFP – 10 ani: |  |
| - la emisiunea din 2015 (PMB25) | 1,77% |
| - la emisiunea din 2018 (PMB28) | 1,04% |
| Durata totală a procesului de la demararea procedurii de achiziție servicii pana la admiterea la tranzacționare la BVB | 79 zile calendaristice*(44 zile calendaristice de la semnarea contractului de servicii financiare de intermediere și agent de plată)* |
| Reducere de costuri ca urmare a negocierii între etapele de ofertare | 1.661.350 lei la comisionul de intermediere0,40% la cuponul maxim *(2.200.000 lei anual respectiv 22.000.000 lei până la maturitate)* |

1. **Negocieri cu B.E.I. asupra contractului de garantare și contractului de cont escrow**

Ca urmare a încheierii Contractului de finanțare cu Banca Europeană de Investiții FI N° 82.478 semnat la datele de 3/8.11.2017 în valoare de 75.000.000 euro, reprezentanții Biroului Accesare Fonduri Rambursabile, ai Biroului Derulare și Raportare Fonduri Rambursabile și ai Serviciului UIP Faza 2 Glina au continuat discuțiile cu instituția finanțatoare pentru a agrea contractul de garantare și contractul de cont escrow, prevăzute ca și condiție precedentă pentru efectuare trageri din împrumut.

1. **Achiziție de servicii de evaluare a Municipiului București (rating de credit)**

Obținerea unui rating de către autoritățile locale este necesară pentru diversificarea paletei de opțiuni de finanțare a investițiilor locale.

Suplimentar, prin contractul de finanțare rambursabilă nr. 82478 din 3/8/11.2017 încheiat cu Banca Europeană de Investiții pentru cofinanțarea proiectului ”Finalizarea Stației de Epurare Glina, reabilitarea principalelor colectoare de canalizare și a canalului colector Dâmbovița (Caseta) în Municipiul București - Etapa II”, Municipiul București și-a asumat obligația ca pe întreaga perioadă a derulării acestuia, să fie evaluată periodic de o agenție de rating de credit, care este definită ca ”*oricare din (a) Standard and Poor's Financial Services LLC, (b) Fitch Ratings Inc. and (c) Moody's Investors Service Inc. sau succesorii acestora*”.

În urma procedurii de achiziție a fost selectată oferta agenției de rating Fitch Polska și în cursul lunii Mai 2018 a fost încheiat contractul de servicii 640/15.05.2018 având o durată de un an, pentru doua evaluări semestriale.

1. **Achiziție servicii de prelungire a valabilității codului LEI (Legal Entity Identifier)**

 Începând cu data de 3 ianuarie 2018, la nivelul Uniunii Europene (UE), în scopul creșterii transparenței și integrității piețelor financiare *Directiva nr. 65/2014 privind piețele instrumentelor financiare (MiFID II) și Regulamentul (UE) nr. 600/2014 privind piețele instrumentelor financiare (MiFIR)*), au adus obligații noi în sarcina tuturor emitenților de instrumente financiare, printre care și obținerea de către aceștia a codului LEI (Legal Entity Identifier).

 Municipiul București a obținut la data de 28.12.2017 codul L.E.I 529900V5NUSUYNC7R358, cu valabilitate de un an până la data de 28.12.2018.

În urma procesului de achiziție directă, s-au atribuit serviciile de prelungire a valabilității codului LEI către entitatea WM Datenservice. Valabilitatea acestuia a fost prelungită până la 28.12.2019, în baza comenzii nr. LE0268159 – 6174/28.11.2018.

1. **Elaborare strategie de administrare a datoriei publice locale a Municipiului București**

 ”Strategia de administrare a datoriei publice locale a Municipiului București aferentă perioadei 2019-2021” este un document complex, programatic, ce se axează pe structura portofoliului existent al datoriei publice locale, în special pe aspecte care intră în competența și responsabilitatea Biroului Accesare Fonduri Rambursabile și Biroului Derulare și Raportare Fonduri Rambursabile din cadrul Direcției Generale Management Proiecte cu Finanțare Externă.

 Strategia prevede direcția în care departamentele mai sus menționate intenționează să acționeze pentru asigurarea necesarului de finanțare şi pentru îmbunătățirea structurii portofoliului de datorie în vederea administrării eficiente a datoriei publice a Municipiului București, având ca principale obiective:

* Asigurarea necesarului de finanțare pe fondul minimizării costurilor pe termen mediu şi lung;
* Limitarea riscurilor asociate portofoliului datoriei publice locale;
* Menținerea prezenței pe piața de capital locală și accesarea în limita posibilităților a piețelor internaționale de capital.

Strategia a fost finalizată în cursul lunii Decembrie 2018 si a fost aprobată de Primarul General fiind înregistrată în evidențele DGMPFE cu nr. 457/25.01.2019

**1.2 Derularea și raportarea finanțărilor rambursabile și gestionarea procesului de evaluare semestrială a ratingului de credit al municipiului București**

1. **Urmărire derulare contracte de finanțare rambursabilă ale Municipiului București, care sunt împărțite în 3 categorii astfel:**

**I.** Finanțări rambursabile directe ale Municipiului București *– 9 finanțări rambursabile în derulare în anul 2018*

**II.** Subîmprumuturi ale Municipiului București (*împrumutat este statul român prin Ministerul Finanțelor Publice*) *– 2 subîmprumuturi în derulare în anul 2018*

**III.** Subîmprumuturi ale RADET și RATB (*împrumutat este statul român prin Ministerul Finanțelor Publice*), garantate de Municipiul București pentru aceste instituții - *3 subîmprumuturi în derulare în anul 2018*

1. **Raportări periodice transmise către Ministerul Finanțelor Publice privind serviciul datoriei aferent finanțărilor rambursabile și publicarea de date pe site-ul instituției**

Direcția Generală Management Proiecte cu Finanțare Externă (DGMPFE) realizează lunar raportări către Ministerul Finanțelor Publice, pentru finanțările rambursabile în vigoare ale Municipiului București, în conformitate cu Ordinul Ministerului Finanțelor Publice nr. 1059/2008.

Rambursarea tuturor împrumuturilor contractate până la această dată de către Municipiul București este estimată a se încheia în anul 2047.

Gradul de îndatorare a bugetului local al Municipiului București preliminat pentru anul 2018 (la trimestrul IV) este de 5,46%.

Reprezentații DGMPFE prelucrează și asigură publicarea în termenele legale a datelor privind finanțările rambursabile contractate și derulate de Municipiul București și aflate în curs de derulare <http://www.pmb.ro/institutii/primaria/directii/directia_manag_proiecte_si_finantari_ext/date_cf_145_2008.php>

1. **Evidența datoriei publice locale și a garanțiilor locale ale Municipiului București**

Valoarea totală a datoriei contractate de Municipiul București, respectiv a garanțiilor emise de autoritatea administrației publice locale este înscrisă în Registrul de evidență a datoriei publice locale și/sau în Registrul de evidență a garanțiilor locale și se raportează anual prin situațiile financiare.

Cele două registre au fost actualizate la datele de 30.01.2018 și 02.05.2018, conform prevederilor legale în vigoare, respectiv Legea nr. 273/2006 privind finanțele publice locale și O.U.G. nr. 64/2007 privind datoria publică, cu modificările și completările ulterioare.

Având în vedere reglementările legale în vigoare privind publicitatea informațiilor referitoare la bugetele locale, cele două Registre ale datoriei publice locale și garanțiilor locale au fost publicate pe site-ul instituției și pe site-ul Ministerului Dezvoltării Regionale și Administrației Publice, cu ocazia actualizărilor din datele de 30.01.2018 și 02.05.2018, la următoarele adrese:

* <http://www.pmb.ro/institutii/primaria/directii/directia_manag_proiecte_si_finantari_ext/registre_de_evidenta.php>
* <http://uat.mdrap.ro/>
1. **Gestionarea procesului de evaluare semestrială a ratingului de credit al Municipiului București**

Calificativele de rating de credit acordate de Fitch Ratings pentru Municipiul București în anul 2018 au fost următoarele:

| **Data publicării ratingului de credit al Municipiului București** | **Ratingul pentru datoriile în valută și monedă națională pe termen lung** | **Ratingul pentru datoriile în valută pe termen scurt** | **Perspectiva** |
| --- | --- | --- | --- |
| 12 Ianuarie 2018 | BBB- | F3 | Stabilă |
| 13 Iulie 2018 | BBB- | F3 | Stabilă |

* BBB- : instituții de clasă medie, care sunt satisfăcătoare în acest moment, având capacitate corespunzătoare de plată *(caracter investițional)*, iar semnul minus atribuit acestei clase indica poziția în cadrul acesteia;
* F3: Capacitatea intrinsecă pentru plata la timp a angajamentelor financiare este adecvată.
1. **Fonduri externe nerambursabile**

**2.1 Pregătire proiecte în vederea accesării de fonduri nerambursabile**

1. **Pregătirea și depunerea unui număr de 13 cereri de finanțare în valoare cumulată de 1.296.791.606,43 lei, în vederea accesării de fonduri europene în cadrul Programului Operațional Regional 2014-2020, pentru următoarele proiecte:**
	* *8 proiecte care vizează achiziția a 100 de tramvaie noi din gama de 36 m (valoare totală proiecte 1.006.891.373,78 lei, din care fonduri nerambursabile 721.415.832,30 lei);*
	* *4 proiecte care vizează achiziția a 100 de autobuze electrice noi (valoare totală proiecte 261.843.722,44 lei, din care fonduri nerambursabile 215.722.691,14 lei);*
	* *1 proiect care vizează modernizarea unui tronson de linie de tramvai – de pe B-dul G-ral Vasile Milea (valoare totală proiect 28.056.510,21 lei, din care fonduri nerambursabile 27.474.854,89 lei).*

 **STADIU CONTRACTARE FONDURI EUROPENE:**

- la sfârșitul anului 2018, au fost semnate 2 contracte de finanțare pentru proiectele ***”Modernizarea și dotarea liniei de tramvai nr. 55”*** și **”*Modernizarea și dotarea liniei de tramvai nr.40”****.* Detalii despre aceste 2 proiecte se pot regăsi accesând:

* <http://www.pmb.ro/institutii/primaria/directii/directia_manag_proiecte_si_finantari_ext/modernizare_linia_de_tramvai_nr_55.php>
* <http://www.pmb.ro/institutii/primaria/directii/directia_manag_proiecte_si_finantari_ext/modernizare_linia_de_tramvai_nr_40.php>

Valoarea proiectului este de 1.296.791.606,43 lei, din care fonduri nerambursabile solicitate în valoare cumulată de 937.138.523,44 lei.

1. **Pregătirea și depunerea unei cereri de finanțare, prin care s-au accesat fonduri nerambursabile de la bugetul de stat gestionate de Administrația Fondului pentru Mediu, care vizează achiziționarea unui număr de 100 de troleibuze și 130 de autobuze hibride, în valoare totală de 487.000.000 lei**

Valoarea proiectului este de 487.000.000 lei, din care fonduri nerambursabile în valoare de 340.000.000 lei.

1. **Pregătirea unei cereri de finanțare, în vederea accesării de fonduri europene în cadrul Programului Operațional Infrastructură Mare 2014-2020, pentru proiectul “Reabilitarea sistemului de termoficare al municipiului București”**

 Proiectul “Reabilitarea sistemului de termoficare al municipiului București” își propune reabilitarea a aprox. 200 km conductă din traseul primar de transport al energiei termice din Municipiul București (100 km de canal), fapt ce va duce la diminuarea pierderilor de căldură, a apei de adaos din sistem și scăderea emisiilor de noxe.

1. **Pregătirea unei cereri de finanțare, în vederea accesării de fonduri europene în cadrul Programului Operațional Infrastructură Mare 2014-2020, pentru proiectul „Extinderea și reabilitarea infrastructurii de apă și apă uzată în zonele Ghidigeni, Olteniței, Cheile Turzii și Henri Coandă – lotul 1 și lotul 2 din municipiul București”**

Primăria Municipiului București a demarat în anul 2013, prin Direcția Utilități Publice, proiectul „Extinderea și reabilitarea infrastructurii de apă și apă uzată în zonele Ghidigeni, Olteniței, Cheile Turzii și Henri Coandă – lotul 1 și lotul 2 din municipiul București”, care este structurat în patru obiecte, astfel:

* Obiectul nr. 1 – „Extinderea rețelelor de apa potabilă şi canalizare şi reabilitare apeducte din zona de Sud – Vest a Municipiului București (Strada Ghidigeni), sector 5” (*achiziția contractului de proiectare și execuție va fi demarată în cursul anului 2019*)
* Obiectul nr. 2 – „Construire canal interceptor nou pe str. Olteniței între colectoarele A1 – A3” (*achiziția contractului de proiectare și execuție va fi demarată în cursul anului 2019*)
* Obiectul nr. 3 - ,,Canal colector Cheile Turzii fără bazine de retenție’’ (*achiziția contractului de proiectare și execuție va fi demarată în cursul anului 2019*)
* Obiectul nr. 4 - “Realizarea rețelelor publice de alimentare cu apă, canalizare, iluminat public, precum şi a drumurilor aferente Ansamblului de locuințe "Henri Coandă" sector 1 - 2 Loturi” (*contracte de proiectare și execuție au fost semnate în luna Decembrie 2013, fiind în curs de desfășurare în anul 2018; pentru lotul 1 progresul fizic al lucrărilor a fost de 73,4% la data de 31.12.2018, iar pentru lotul II progresul fizic al lucrărilor a fost de 3,95% la data de 31.12.2018*).

**2.2 Implementare proiecte cu finanțare nerambursabilă**

1. **Implementarea proiectului Finalizarea Stației de Epurare Glina, reabilitarea principalelor colectoare de canalizare și a canalului colector Dâmbovița (Caseta) în Municipiul București – Etapa II”**

Proiectul are o valoare totală de 1.738.198.440 lei (inclusiv TVA), din care cheltuieli eligibile din Fondul de Coeziune în sumă de 874.695.929 lei.

În ceea ce privește sumele solicitate la rambursare, menționăm că valoarea totală solicitată la rambursare până la 31.12.2018 este de  69.114.782,27 lei, iar suma totală rambursată până la sfârșitul anului 2018 este de 65.782.130,12 lei (din valoarea totală plătită de Municipiul București de 129.555.956,48 lei, inclusiv TVA).

Obiectivele de investiții prevăzute în acest proiect se realizează prin șase contracte de lucrări, detaliate în cele ce urmează:

1. Contractul de proiectare și execuție nr. 255 pentru "Extinderea Stației de Epurare Glina și construirea incineratorului de nămol (CL 1)", în valoare de 505.965.000 lei (exclusiv TVA) a fost semnat în data de 22.06.2017 cu Asocierea FCC Construccion & Aqualia Intech S.A. & S.C. Suez International SAS.
2. Contractul de proiectare și execuție nr. 277/17.06.2014 pentru "*Construirea sistemului de drenare de la partea dreaptă a Casetei și alte lucrări la sistemul de canalizare de evacuare din lacurile Titan, Tineretului și Carol (CL 2)"*, în valoare de 80.264.154,63 lei (exclusiv TVA), a fost încheiat în data de 17.06.2014 cu Asocierea Rotary Construcții SRL & BREXXON DDS SA.
3. Contractul de proiectare și execuție nr. 178 pentru "Reabilitarea colectoarelor principale de canalizare (A0 și B0) (CL 3)", în valoare de 63.799.648,46 lei (exclusiv TVA), a fost încheiat în data de 03.05.2016 cu Asocierea Tahal Consulting Engineers LTD & Triada Prod Impex SRL.
4. Contractul de proiectare și execuție pentru "Reabilitarea Casetei și a sistemului sau principal de drenare pe partea stângă a Casetei (in sectoarele Ciurel-Unirii-Vitan) - CL 4" urmărește reducerea infiltrațiilor în CASETA amplasată sub albia amenajată a râului Dâmbovița pe sectorul menționat, provenite din albia amenajată și din pânza freatică, precum și consolidarea structurală și etanșarea unor tronsoane slăbite.
5. Contractul de proiectare și execuție pentru "Reabilitarea Casetei și a sistemului de drenare de pe partea stângă în sectorul Vitan – Glina (CL 5)" urmărește reducerea infiltrațiilor în Caseta amplasată pe malul stâng al albiei amenajate a râului Dâmbovița pe sectorul menționat, provenite din albia amenajată și din pânza freatică (mal stâng) și consolidarea structurală și etanșarea unor tronsoane slăbite.

Contractul CL 5 este împărțit în două loturi: Lot 1-"Reabilitarea Casetei și a sistemului de drenare de pe partea stângă în sectorul Vitan-NH Popești” și Lot 2-"Reabilitarea Casetei în sectorul NH Popești-Glina”. Valoarea estimată a contractului este de 135.927.629 lei, exclusiv TVA.

1. Contract de proiectare și execuție pentru "Reabilitarea / înlocuirea rețelei de canalizare în zonele Cotroceni, Regina Maria și Tineretului (CL 6)"– urmărește reducerea infiltrațiilor din rețeaua de canalizare din zonele menționate și reabilitarea structurală / înlocuirea rețelei de canalizare în cele trei cartiere. Valoarea estimată a contractului este de 87.660.233 lei, exclusiv TVA.

Contractele de servicii incluse în proiect sunt:

**1)** Contract de servicii pentru Asistență Tehnică pentru Managementul proiectului (CS 1), ce are drept scop asigurarea asistenței tehnice pentru managementul întregului proiect, activitățile principale vizând: managementul general al proiectului; suport în pregătirea, licitarea și implementarea contractelor de lucrări și de servicii; informarea publicului și publicitatea proiectului; actualizarea strategiei de investiții pe termen mediu; suport în derularea activității UIP și raportare.

Asistența tehnică privind managementul proiectuluieste asigurată prin încheierea contractului de servicii nr. 469/15.05.2012 între Municipiul București și ASOCIEREA S.C. AECOM INGINERIA SRL și S.C. ROMCAPITAL INVEST SA, lider de asociere AECOM INGINERIA SRL. Valoarea contractului este de 31.518.150 lei (exclusiv TVA), acesta acoperind ambele etape de finanțare (POS Mediu și POIM).

Durata contractului este de 83 de luni de la data ordinului de începere (06.06.2012), cu termen de finalizare 5 aprilie 2019.

**2)** Contract de servicii de "Asistență Tehnică pentru Supervizarea lucrărilor din cadrul proiectului (CS 2)" are drept scop asigurarea supervizării contractelor de lucrări pentru întregul proiect, acoperind ambele etape de finanțare (POS Mediu și POIM).

Asistența tehnică pentru supervizarea lucrărilor în cadrul proiectului este asigurată prin încheierea contractului de servicii nr. 429/05.10.2015 între Municipiul București și Asocierea Eptisa Romania S.R.L. & Eptisa Servicios de Ingenieria SL & S.C. Konsent S.A., lider asociere Eptisa Romania S.R.L. Valoarea contractului este de 15.881.550 lei, exclusiv TVA

Durata contractului este de 47 de luni de la data ordinului de începere (12.10.2015), respectiv până la data de 12.09.2019.

**3)** Contractul de Servicii de Audit al proiectului (CS 3) are ca scop auditarea proiectului, respectiv a cererilor de rambursare întocmite.

Serviciile de audit al proiectului sunt asigurate prin contractul de servicii nr. 208/19.05.2014 încheiat între Municipiul București și SC DELOITTE AUDIT SRL, prestarea serviciilor fiind asigurată până la finalizarea implementării proiectului. Valoarea contractului este de 427.632 lei (exclusiv TVA), acesta acoperind ambele etape de finanțare ale proiectului (POS Mediu și POIM).

1. **Monitorizare și asistență în implementarea proiectului ”Walk the Global Walk”**

Proiectul ”Walk the (Global) Walk: mobilizarea tinerilor europeni pentru promovarea Obiectivelor de Dezvoltare Durabilă (ODD)” este un proiect finanțat din fonduri europene accesate direct de la Comisia Europeană, în cadrul liniei de finanțare *DEAR LA-Ref EuropeAid /151103/ACT/MULTI-4*. Proiectul este constituit dintr-un consorțiu format din 11 țări europene (Italia, Franța, Croația, Cipru, Ţara Galilor, Scoția, Portugalia, Grecia, Bosnia și Herțegovina, Albania, Bulgaria, România) și 19 parteneri, între care România participă printr-un parteneriat între Municipiul București, ca autoritate locală și Asociația ”Asistență și Programe pentru Dezvoltare Durabilă (APDD)-Agenda 21”, ca asociație non-guvernamentală - având calitatea de co-aplicanți. Liderul proiectului este Regiunea Toscana din Italia, cu care Comisia Europeană a încheiat contract de finanțare în decembrie 2017, pe o perioadă de derulare a proiectului de 3 ani (cu probabilitatea prelungirii de 1 an).

Participarea Municipiului București în cadrul proiectului a fost aprobată prin HCGMB nr. 38/22.02.2018, cu un buget în valoare de 149.425,50 Euro, din care costuri directe eligibile de 139.650 euro și costuri indirecte de 9.775,50 Euro, iar co-finanțarea Municipiului București fiind de 16.238 Euro (la care se adaugă TVA).

Astfel, în perioada de referință, împreună cu APDD-Agenda21 și Inspectoratul Școlar București, au fost selectate 12 școli pentru a participa în proiect: Colegiul Tehnic “Anghel Saligny”, Liceul Teoretic “Dante Alighery”, Colegiul Național “Grigore Moisil”, Liceul Teoretic “Tudor Vladimirescu, Colegiul Național Bilingv “George Coșbuc”, Colegiul Național “Mihai Viteazu”, Școala Superioară Comercială “Nicolae Kretzulescu”, Colegiul Economic “Virgil Madgearu”, Colegiul Tehnologic “Viaceslav Harnaj”, Colegiul Economic “Viilor”, Școala Secundară nr. 194, Colegiul Național "Emil Racoviță".

În perioada octombrie-noiembrie 2018 au fost organizate și implementate 7 sesiuni de instruire si a participat un număr total de 144 profesori, realizându-se pentru aceștia și un curs de “training of trainers”.

**2.3 Monitorizare post-implementare proiecte cu finanțare nerambursabilă și asistență juridică aferentă litigiilor din cadrul acestor proiecte pentru recuperarea cheltuielilor declarate neeligibile de autoritatea de management**

Direcția Generală Management Proiecte cu Finanțare Externă a realizat în anul 2018 activități de monitorizare post-implementare pentru următoarele proiecte care au fost finanțate din fonduri europene în perioada programatică anterioară, prin Programul Operațional Regional 2007-2013:

* ”Consolidare, restaurare și conservare Casa Cesianu”;
* ”Consolidare, restaurare și conservare Observatorul Astronomic Vasile Urseanu”
* ”Reabilitare și consolidare muzeu dr. Nicolae Minovici”
* ”Reabilitare, modernizare și echiparea ambulatoriului integrat al Spitalului Clinic de Copii Dr. Victor Gomoiu”;
* “Reabilitare infrastructură rutieră Piața Sudului”.

**2.4 Identificare, selectare și promovare a oportunităților de finanțare nerambursabilă**

Din perspectiva valorificării fondurilor europene nerambursabile, cele mai importante activități derulate de Direcția Generală Management Proiecte cu Finanțare Externă în anul 2018 au constat în:

1. Analiza eligibilității Municipiului București, a instituțiilor publice de interes local ale Municipiului București și a instituțiilor/regiilor autonome/companiilor municipale înființate de Consiliul General al Municipiului București și a eligibilității activităților prezentate prin propunerile de proiecte transmise în vederea inițierii și promovării pentru obținere finanțare nerambursabilă;
2. Identificarea, selectarea și oferirea informațiilor privitoare la oportunitățile de finanțare nerambursabilă, aplicabile Municipiului București;
3. Prezentarea Primarului General/Administratorului Public a propunerilor de proiecte de la compartimentele/direcțiile de specialitate din aparatul de specialitate al Primarului General, instituțiile publice de interes local ale Municipiului București și instituții/regii autonome înființate de Consiliul General al Municipiului București, în vederea planificării și/sau prioritizării acestora.

**2.5 Activități pentru plată contribuție anuală a CGMB la fondul pentru dezvoltare regională București - Ilfov**

În conformitate cu prevederile HCGMB nr. 54/22.02.2018 de aprobare a bugetului propriu al Municipiului București pe anul 2018, suma prevăzută în bugetul anului 2018 pentru contribuția Consiliului General al Municipiului București la Fondul pentru Dezvoltare Regională al regiunii București - Ilfov, respectiv pentru finanțarea activității Agenției pentru Dezvoltare Regională București - Ilfov a fost de 2.500 mii lei.